**VNÚTORNÁ SMERNICA**

**o školskom klube detí**

|  |  |
| --- | --- |
| Číslo: | IP – 003/2019 |
| Vypracoval : | Mgr. Katarína Valocková |
| Schválil : | Mgr. Katarína Valocková |
| Smernica nadobúda platnosť odo dňa: | 28.8.2019 |
| Smernica nadobúda účinnosť odo dňa: | 1.9.2019 |
| Prílohy | Prihláška, odhláška, čestné prehlásenie. |
| Zmeny v smernici sa uskutočňujú formou číslovaných písomných dodatkov, ktoré tvoria súčasť tejto smernice. |

**Riaditeľstvo Základnej školy v Kriváni v zastúpené riaditeľkou školy Mgr. Katarínou Valockovou,** v súlade s §114 zákona NR SR č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov a v zmysle všeobecne záväzného nariadenia Obce Kriváň č.2/2019, schváleného obecným zastupiteľstvom obce Kriváň uznesením č.5/8-A1, zo dňa 6.6.2019 o určení výšky príspevkov v školách a školských zariadeniach v Obci Kriváň vydáva

**Vnútornú smernicu o školskom klube detí**

**Čl. I**

**Všeobecné ustanovenia**

Účelom smernice je určiť spôsob prihlasovania a odhlasovania detí do ŠKD, úhrady mesačného príspevku na čiastočnú úhradu nákladov spojených s činnosťou Školského klubu detí, ktorý je súčasťou Základnej školy Kriváň, č.435, Kriváň 962 04, ďalej určuje riadenie, organizáciu, prevádzku, dochádzku detí do ŠKD, preberanie i odchod detí z ŠKD a starostlivosť o zdravie a bezpečnosť detí.

**Čl. II**

**Riadenie a organizácia školského klubu detí**

1. Školský klub detí (ďalej aj ŠKD) je súčasťou školy. ŠKD riadi riaditeľka školy.
2. V ŠKD je prevádzková doba schválená riaditeľkou školy.
3. Výchovno- vzdelávaciu činnosť organizuje vychovávateľka, ktorá je zároveň členkou metodického združenia.
4. Riaditeľka školy určuje počet oddelení podľa počtu prihlásených žiakov na pravidelnú dochádzku.
5. Najvyšší počet trvalo dochádzajúcich žiakov na celý čas pobytu v  oddelení ŠKD riaditeľka prerokuje so zriaďovateľom vždy k 15.9. príslušného školského roka. V oddelení ŠKD môže byť zapísaných najmenej 15 žiakov.
6. Jedna hodina výchovnej práce trvá 60 minút.

**Čl. III**

**Prihlasovanie a odhlasovanie**

1. Deti sa do školského klubu detí prihlasujú na základe písomnej prihlášky podanej ich zákonným zástupcom pri zápise žiakov do školy a najneskôr do 05. septembra príslušného školského roka. Prihláška je platná po dobu návštevy ŠKD.
2. Pre deti zapísané do 1. ročníka sa určuje termín podania prihlášok pri zápise do 1. ročníka.
3. O zaradení do ŠKD vydá riaditeľstvo školy ako príslušný orgán štátnej správy ROZHODNUTIE o zaradení dieťaťa do ŠKD.
4. Do školského klubu detí možno zaradiť aj žiakov na prechodné obdobie a nepravidelnú dochádzku.
5. Odhlásiť dieťa z pravidelnej dochádzky v školskom klube je povinný zákonný zástupca na základe písomnej odhlášky, ktorú odovzdá vychovávateľke v školskom klube detí.

**Čl. IV**

**Výška poplatku a spôsob platby**

1. Výška mesačného príspevku na čiastočnú úhradu nákladov na činnosť školského klubu detí je určená zriaďovateľom školy vo výške 5,00 €, všeobecne záväzným nariadením Obce Kriváň

č. 2/2019, schváleného obecným zastupiteľstvom obce Kriváň uznesením č.5/8-A1, zo dňa 6.6.2019 o určení výšky príspevkov v školách a školských zariadeniach v Obci Kriváň.

1. Príspevok sa uhrádza *vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza.* Príspevok je možné uhradiť jednou platbou naraz na viac mesiacov, **najmenej však na dve platby: 1. do konca kalendárneho roka a 2. do konca školského roka.**
2. Príspevok sa uhrádza bezhotovostnou platbou na číslo účtu 7366144/5200, IBAN – SK59 5200 0000 0000 07366144, do poznámky pre prijímateľa uviesť meno a priezvisko žiaka a mesiac, za ktorý sa príspevok uhrádza, alebo poštovou poukážkou (ústrižok predloží zákonný zástupca k evidencii vychovávateľke).
3. Pri nepravidelnej dochádzke žiaka do školského klubu detí a taktiež v prípade jeho ospravedlnenej neprítomnosti v ŠKD pre chorobu a pod. sa výška príspevku nekráti.
4. Zákonný zástupca dieťaťa, ktorý je poberateľom dávky v hmotnej núdzi podľa osobitného predpisu (zákon č. 417/2013 Z. z. o pomoci v hmotnej núdzi a o zmene a doplnení niektorých zákonov)je v zmysle VZN Obce Kriváň č. 2/2019 o určení výšky príspevkov v školách a školských zariadeniach v Obci Kriváň od **platenia príspevku** oslobodený, **ak o to písomne požiada** a predloží doklad o poberaní dávky v hmotnej núdzi.
5. Žiadosť spolu s dokladom o poberaní dávky predloží zákonný zástupca škole, v ktorej navštevuje dieťa ŠKD.
6. O oslobodení od príspevku rozhoduje riaditeľ školy – ktorý vydá zákonnému zástupcovi písomné rozhodnutie o odpustení príspevku.

 **Čl. IV**

 **Prevádzka**

1. Školský klub detí je v prevádzke spravidla celý školský rok, okrem dní pracovného voľna, pokoja, štátnych sviatkov a prázdnin, denne ranný klub od 06.00 do 07.45 hod, pondelok až piatok po skončení vyučovania/stravovania žiakov do 17:00 hod.
2. Voľno-časové poradenstvo a konzultácie prebiehajú podľa ročného plánu individuálnych konzultácií a triednych/ plenárnych schôdzí ZRŠ.
3. ŠKD sa riadi režimom dňa, ktorý je súčasťou Prevádzkového poriadku školy.

**Čl. V
Dochádzka**

1. Rozsah dennej dochádzky, spôsob odchodu detí, prípadne záujmovú činnosť mimo ŠKD uvedie zákonný zástupca dieťaťa (ďalej rodič) na Žiadosti o prijatie dieťaťa do ŠKD. Prípadné zmeny v dochádzke a spôsobe odchodu oznamuje rodič písomne.
2. Za príchod dieťaťa do rannej činnosti klubu detí, ktorý je v prevádzke od 6.00 do 7.45 zodpovedajú rodičia. O 7.45 hod. žiaci pod dozorom vychovávateľa odchádzajú do kmeňových tried.
3. Aby sa nenarušovala výchovno-vzdelávacia činnosť, dieťa môže byť, ak to nie je v žiadosti uvedené, zo ŠKD uvoľnené len na základe písomného oznámenia rodičov po obede. Inak až v čase od 14.30 hod. do 16.30 hod.
4. Po skončení vyučovania žiaci odchádzajú v sprievode vychovávateľky na obed a spolu do školského klubu. Ak žiaci po poslednej vyučovacej hodine idú na obed a ŠKD je už v prevádzke, na obed ich odvádza vyučujúci, ktorý ich po obede odvedie do oddelenia ŠKD.
5. Ak žiaci po poslednej hodine nejdú na obed ( už obedovali predtým), do ŠKD žiakov odvádza vyučujúci. Rodič je povinný prevziať si dieťa z ŠKD najneskôr do 17:00 hod. Za odchod detí z ŠKD zodpovedá službukonajúci vychovávateľ, ktorý odovzdá dieťa rodičom.

**Čl. VI
Preberanie/ odchod detí z ŠKD**

1. Počas konania popoludňajšieho vyučovania, záujmových krúžkov a náboženstva, vyučujúci preberajú deti od vychovávateľky do svojej zodpovednosti a po skončení ich odovzdávajú vychovávateľke.
2. Dieťa preberá zo ŠKD zákonný zástupca alebo osoba poverená zákonným zástupcom osobne, pokiaľ nie je v osobnom spise dieťaťa uvedený iný spôsob odchodu dieťaťa z ŠKD.
3. Rozsah dennej dochádzky dieťaťa prijatého do klubu a spôsob jeho odchodu sa uvedie v osobnom spise dieťaťa. V osobnom spise dieťaťa sa uvedú aj prípadné odchýlky v dochádzke a spôsobe odchodu, pričom všetky ďalšie zmeny oznamuje zákonný zástupca alebo zástupca zariadenia pedagogickému zamestnancovi oddelenia písomne.
4. Z ŠKD alebo pri činnosti v ŠKD nemôže dieťa svojvoľne odísť.
5. Z ŠKD je dieťa uvoľnené len na základe písomného ospravedlnenia rodiča, na telefonickú žiadosť sa dieťa z ŠKD neuvoľňuje.
6. Pri vychádzke, výletoch alebo iných podujatiach organizovaných mimo budovy školy, zodpovedá vychovávateľ za deti až do ich príchodu pred budovu školy. Z miesta konania podujatia môže vychovávateľ uvoľniť dieťa len na základe písomného súhlasu zákonného zástupcu.
7. Pri nevyzdvihnutí dieťaťa do hodiny podľa Čl. 5 bodu 5, je zákonný zástupca telefonicky upozornený.

**Čl. VII
Starostlivosť o zdravie a bezpečnosť detí**

1. Za bezpečnosť žiakov počas ich celého pobytu v ŠKD zodpovedá vychovávateľ.
2. Prechod detí do ŠKD v rámci školy zabezpečuje vychovávateľ prípadne zastupujúci učiteľ. Podrobne opísaný je priebeh prechodu podľa organizácie vyučovania a dozorov v jedálni v článku 5 bodu 4.
3. Počas konania popoludňajšieho vyučovania a krúžkovej činnosti v rámci školy- vyučujúci preberá deti od vychovávateľa do svojej zodpovednosti a po skončení deti odovzdáva vychovávateľke.
4. Pri hrách a iných činnostiach je vychovávateľ povinný poučiť deti o bezpečnosti.
5. Ak sa dieťaťu počas aktivity v ŠKD stane úraz, ihneď to žiak oznámi vychovávateľke. Vychovávateľka zhodnotí závažnosť poranenia, pri drobnom poranení ošetrí, pri iných poraneniach ihneď privolá riaditeľku, zavolá Rýchlu zdravotnícku pomoc na číslo 155, zdokumentuje miesto nehody (fotografiou v mobilnom telefóne), informuje ihneď zákonného zástupcu a úraz zapíše do 3 dní do evidencie úrazov.
6. Pri vychádzkach, výletoch a iných podujatiach mimo objektu ŠKD zodpovedá za deti vychovávateľ až do ich rozchodu pred budovou školy.
7. Z miesta konania môže byť dieťa uvoľnené len na základe písomného súhlasu rodičov.
8. Pri činnostiach organizovaných mimo objektu ŠKD môže mať vychovávateľ najviac 25 detí.
9. Ak si to vyžaduje náročnosť prostredia alebo výkon činnosti, určí riaditeľ školy alebo jeho zástupca vyšší počet pedagogických pracovníkov, alebo nižší počet detí.
10. Nosenie drahých a nebezpečných predmetov do ŠKD je zakázané.
11. Dieťa musí mať hygienické vrecúško a prezuvky.
12. Deti majú mať svoje osobné veci (vrchné ošatenie - vetrovky, kabáty, bundy, prezuvky, topánky, ...) označené pre prípad odcudzenia.
13. Straty z uzavretých priestorov v ŠKD u poisteného žiaka vybavuje vychovávateľka v spolupráci s rodičmi a vedením školy.
14. Vychovávatelia klubu detí sú povinní priebežne monitorovať zmeny v správaní dieťaťa a v prípade oprávneného podozrenia zo zanedbávania, fyzického alebo psychického týrania, šikanovania alebo v prípade účasti dieťaťa na šikanovaní. Ak zistí vychovávateľka u žiaka zdravotné ťažkosti, nevoľnosť resp. teplotu, upovedomí o tom rodičov.

**Záverečné ustanovenia**

Táto smernica nadobúda účinnosť dňa 1. septembra 2019.

Mgr. Katarína Valocková

 riaditeľka školy